กสิกรจับมือแบงก์จีนบุกตลาดเอสเอ็มอีในจีน
กสิกรไทยจับมือแบงก์ไชน่า หมินเซิง เล็งปล่อยกู้ร่วมให้เอสเอ็มอีจีน 6,000 ล้านบาท
28 ม.ค. 2553

กสิกรไทยจับมือแบงก์ไชน่า หมินเซิง เล็งปล่อยกู้ร่วมให้เอสเอ็มอีจีน 6,000 ล้านบาท



นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย ร่วมลงนามความร่วมมือให้บริการทางเงินแก่ลูกค้าของธนาคารกสิกรไทย และธนาคารไชน่า หมินเซิง
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า ขณะนี้โครงการปล่อยกู้ร่วมให้เอสเอ็มอีในจีน ระหว่างธนาคารกสิกรไทยและธนาคารไชน่า หมินเซิง สามารถปล่อยสินเชื่อได้แล้ว 178 ล้านหยวน หรือประมาณ 900 ล้านบาท ขณะที่ตลาดลูกค้าเอสเอ็มอีในจีนมีขนาดใหญ่มากและมีความต้องการเงินทุนในการประกอบธุรกิจอย่างมหาศาล  ดังนั้นปี 2553 ธนาคารมีเป้าหมายในการปล่อยกู้ร่วมทั้งสิ้น 1,200 ล้านหยวน หรือประมาณ 6,000 ล้านบาท 
นอกจากนี้ ทั้ง 2 ธนาคารยังมีโครงการเปิดพรมแดนการเงินจีน-ไทย ด้วยความร่วมมือให้บริการผ่านเครือข่ายสาขาของธนาคารไชน่า หมินเซิง กว่า 400 แห่งทั่วประเทศจีน รวมทั้งสาขาของกสิกรไทยในจีนและสาขาของกสิกรไทยในประเทศไทยอีก 800 แห่ง เพื่อสนับสนุนการค้าและการลงทุนระหว่างลูกค้าทั้ง 2 ประเทศ 
นายต่ง เหวินเปียว ประธานกรรมการธนาคารไชน่า หมินเซิง กล่าวว่า ทั้ง 2 ธนาคารได้ร่วมกันศึกษาและพัฒนารูปแบบการให้บริการทางการเงินและร่วมปล่อยสินเชื่อแก่เอสเอ็มอีในจีน รวมถึงร่วมกันพัฒนาระบบการอบรม ระบบจัดการด้านความเสี่ยง ซึ่งเป็นการจัดทำรูปแบบบริการทางการเงินแก่เอสเอ็มอีในประเทศจีนที่สมบูรณ์แบบเป็นครั้งแรก อีกทั้งกำลังจะมีการเปิดเขตการค้าเสรีระหว่างประเทศกำลังพัฒนาที่มีขนาดใหญ่ที่สุดในโลก ดังนั้นในอนาคตความร่วมมือระหว่างกสิกรไทยและไชน่า หมินเซิง ในด้านต่าง ๆ จะขยายเพิ่มมากขึ้น เพื่อช่วยส่งเสริมและอำนวยความสะดวกในการทำธุรกิจทั้ง 2 ประเทศ
สำหรับความร่วมมือดังลก่าว จะมีทั้งการโอนเงินสกุลหยวนระหว่างประเทศ และบริการด้านธุรกิจบริหารทรัพย์ บริการด้านสินเชื่อ และบริการด้านตราสารอนุพันธ์